Već šestu godinu za redom Zelene čistka i Plave čistka okuplja najmlađe u zajedničkom cilju za bolju i zeleniju budućnost. Sudjelovanje najmlađih u akcijama čišćenja od iznimne je važnosti jer su oni budući naraštaji koje treba osnažiti za aktivan doprinos očuvanju okoliša kroz pravilno odvajanje i odlaganje otpada, čime postaju pozitivan primjer svojim vršnjacima, potiču na volontiranje te ujedno podižu svijest o očuvanju okoliša.

Za izvrsne rezultate prošlogodišnjih akcija možemo zahvalitiupravo učenicima predvodnicima Zelene čistke, kao i njihovim vrijednim nastavnicima te drugim odgojno-obrazovnim djelatnicima. Kontinuirani rast broja uključenih odgojno-obrazovnih institucija iz cijele Hrvatske nam je glavni poticaj da ove godine budemo još jači i bolji.

Cilj prošlogodišnjih aktivnosti akcije, kao i ove, je podići svijest građana Hrvatske, posebice mladih, o njihovoj ulozi u stvaranju i načinu odlaganja otpada te važnosti očuvanja okoliša. Djeca i mladi su budući nosioci društva te ih treba motivirati da preuzmu inicijativu i brigu za okoliš jer je ista presudna za kvalitetan i zdrav život. Tijekom ovog projekta poticali smo razvoj volonterstva djece i mladih, gdje smo povezali dosad najveći broj volontera na nekom projektu u povijesti Lijepe naše.

Naši vrijedni GLOBE-ovci su prošle školske godine sudjelovali u Zelenoj čistki te je naša škola dobila zahvalnicu za sudjelovanje.

Zelena čistka, ali i njena podakcija **Plava čistka**, ove se godine održavaju u **subotu 22. travnja 2017.** **godine** na Dan Planeta Zemlje, a školama predlažemo da ovog puta čiste na prvi dan škole nakon proljetnih praznika, u **ponedjeljak 24. travnja 2017.**, odnosno najbliži dan navedenim datumima akcija, kada im najviše odgovara. Ovo je ujedno i priprema za rujan 2018. godine kada se priprema do sada najveća globalna akcija čišćenja kada će sve zemlje svijeta čistiti okoliš na isti dan.

Važnost i veličinu ovog projekta potvrdilo je i Povjerenstvo **Ministarstva zaštite okoliša i prirode** koje je donijelo odluku o dodjeli nagrada i priznanja za dostignuća na području zaštite okoliša za 2016. godinu. Udruga Žmergo je za projekt „Zelena čistka – jedan dan za čisti okoliš“ primila priznanje u kategoriji Doprinos udruga na promicanju i unapređenju zaštite okoliša i održivog razvoja – za uspješnu realizaciju, inovativnost i održivost projekata udruga civilnog društva kojima se promiče i unapređuje zaštita okoliša i energetska učinkovitosti.